astro kennis - Astrodienst Gastgebruiker u1337154853
2-mei-2016, 10:47 UT/GMT 2020 is die jaar van bou en beskerm - Solidariteit Beweging
Flip Buys, voorsitter van die Solidariteit Beweging, het onlangs gestel dat die begin van hierdie jaar nie gekenmerk word deur die positiwiteit waarmee die aanbreek van ŉ nuwe dekade gewoonlik begroet word nie. Hoewel mense bekommerd is oor die komende jaar kan ons dit nie bekostig om die agteruitgang in gelatenheid te aanvaar nie. Buys verduidelik hoe ons in 2020 dít wat belangrik is, moet bewaar en die toekoms wat ons wil sien, gaan uitbou.
Talle aspekte van ons lewens moet teen ons sosialistiese regering beskerm word en daarvan is die markekonomie die eerste. Kapitalisme handel in wese oor die vryheid om te produseer en te verbruik wat jy wil. Die ANC wil egter die vrye mark bestuur en besit deur aan 56 miljoen mense aalmoese te belowe, maar wil slegs 3 miljoen belastingbetalers vir die befondsing daarvan gebruik. Ons moet meer aanvallend begin optree teen dié versmoring van die vrye mark.
Ons moet gesondheidsorg beskerm teen nasionalisering. Suid-Afrika het nie ŉ mediese krisis nie, maar eerder ŉ ekonomiese krisis wat getakel moet word. Daarom moet ons die privaat sektor bewaar, die ekonomie laat groei en die regering se inmenging in nóg ŉ aspek van ons lewens beveg.
Afrikaners se geskiedenis moet beskerm word teen diegene wat dit wil kriminaliseer. Ons voorouers was gewóne mense wat in ongewone omstandighede buitengewone prestasies behaal het. Hulle was nie uitsluitlik goed of boos nie. Die regering se geheue oor die verlede is egter veel sterker as hul visie vir die toekoms en hul vertolking van die verlede beïnvloed hul beleid vir die toekoms. Dit is daarom ons verantwoordelikheid om ŉ eerlike opvatting van die verlede te bewaar, terwyl ons ons toekoms voortbou.
Namate die staat misluk, moet ons ook alternatiewe bou. Die alternatief vir die agteruitgang van openbare onderrig is wêreldklas- private onderrig. Daarom word Sol-Tech en Akademia gebou as privaat alternatiewe vir tersiêre opleiding. In die lig van die verval van openbare onderwys beoog die Skoleondersteuningsentrum (SOS) se Wolkskool ook om gevorderde tegnologie te gebruik as bekostigbare private oplossing om gehalteonderrig te kan bied.
Een van die belangrikste aspekte waaraan daar gebou moet word, is die Afrikaner se kulturele selfvertroue. ŉ Mens hoor bykans net van dit alles wat sleg is aan Afrikaners. Dit is egter belangrik om eerlik te wees oor ons geskiedenis in die konteks van die tyd en te verstaan dat elke geslag verantwoordelik is vir sy éie tydperk. So ook moet ons verantwoordelikheid neem vir óns tydperk, meer van onsself verwag, ons moue oprol en dit bou wat ons tot stand wil bring. Ons moet die nodige selfvertroue aan die dag lê om onsself op die regte manier te laat geld en die kulturele infrastruktuur te bou wat noodsaaklik is vir ons voortbestaan –dít terwyl goeie verhoudinge met ander gemeenskappe en mense behou word.
Luister hier na hoe Buys dié 2020-strategie onlangs op Pretoria FM verduidelik: